## Rješenje radi ispravljanja nepravilnosti u poslovanju Sunce Invest d.o.o. Zagreb

### NN 20/1998 (17.2.1998.), Rješenje radi ispravljanja nepravilnosti u poslovanju Sunce Invest d.o.o. Zagreb

# **KOMISIJA ZA VRIJEDNOSNE PAPIRE REPUBLIKE HRVATSKE**

Komisija za vrijednosne papire Republike Hrvatske, na temelju članka
54. stavka 1. Zakona o investicijskim fondovima ("Narodne novine", br.
107/95.), u predmetu nadzora nad poslovanjem društva za upravljanje investicijskim
fondovima SUNCE INVEST d.o.o. za upravljanje investicijskim fondovima,
Zagreb, Side Košutić 2, donosi

## **RJEŠENJE**

### **RADI ISPRAVLJANJA NEPRAVILNOSTI U POSLOVANJU SUNCE INVEST d.o.o. ZAGREB**

I. Društvu za upravljanje investicijskim fondovima SUNCE INVEST d.o.o.,
Zagreb, Side Košutić 2, zabranjuje se obavljanje poslova osnivanja privatizacijskog
investicijskog fonda, kao i obavljanje djelatnosti osnivanja drugih investicijskih
fondova, tako dugo dok ne ispuni uvjet propisan odredbom članka 18. stavka
1. točke 2. Zakona o investicijskim fondovima. U odnosu na osnivanje privatizacijskog
investicijskog fonda, zabrana se odnosi na daljnje prikupljanje privatizacijskih
kupona a ne odnosi se na ispunjenje obveza po ovom Rješenju.

II. Zabranjuje se društvu za upravljanje investicijskim fondovima SUNCE
INVEST d.o.o., Zagreb, Side Košutić 2, da prilikom prikupljanja privatizacijskih
kupona ulagateljima privatizacijskih kupona nudi rentnu štednju, oročavanje
kupona, dobivanja kredita, mogućnost otkupa dionica, te mogućnost rentnog
i životnog osiguranja.

III. Nalaže se društvu za upravljanje investicijskim fondovima SUNCE
INVEST d.o.o., Zagreb, Side Košutić 2, da u roku od 3 dana od primitka
ovog Rješenja:

1. Povuče iz opticaja sve letke i druge promidžbene materijale koje
nije odobrila Komisija, a posebno letke i obrasce izjava kojima SUNCE INVEST
d.o.o. ovlaštenim sudionicima u kuponskoj privatizaciji nudi:

- mogućnost životnog i rentnog osiguranja

- oročavanje kupona

- dobivanja kredita na osnovu oročenog depozita (kupona)

- otkup dionica u omjeru 1:1 u odnosu na broj bodova

2. svakom ulagatelju privatizacijskih kupona koji je do dostave ovog
Rješenja potpisao upisnicu, dostavi ovjerenu i od ovlaštene osobe potpisanu
obavijest napisanu na poslovnom papiru Društva, sljedećeg sadržaja: "1.
Sukladno Rješenju Komisije za vrijednosne papire Republike Hrvatske radi
uklanjanja nepravilnosti u poslovanju Sunce Invest d.o.o. Zagreb, obavještavamo
Vas da Sunce Invest ulagateljima privatizacijskih kupona ne nudi i ne daje
mogućnost životnog i rentnog osiguranja, oročavanje kupona, kredit na osnovu
oročenog depozita (kupona), niti otkup dionica. 2. Povlačimo iz opticaja
sve letke i ostali promidžbeni materijal koji sadrži navedene poruke i
nije odobren od strane Komisije za vrijednosne papire Republike Hrvatske.
3. Obrazac izjave koju ste potpisali prilikom potpisivanja upisnice i predaje
vaših kupona ni na što Vas ne obvezuje. 4. Za Vaša prava i obveze s osnove
potpisivanja upisnica i ulaganja kupona u Privatizacijski investicijski
fond Sunce d.d. mjerodavno je isključivo ono što je navedeno u našem Prospektu
za prikupljanje privatizacijskih kupona, a koji Prospekt je odobrilo Ministarstvo
privatizacije. 5. Ako nakon primitka ove obavijesti više ne želite uložiti
kupone u naš budući fond, na Vaš zahtjev vratit ćemo Vam vaše kupone. Zahtjev
možete predati osobi kojoj ste predali kupone i od koje ste dobili upisnicu
Sunce Investa, ili dostaviti na adresu Sunce Invest d.o.o. Zagreb, Side
Košutić 2."

3. u dnevnom i tjednom tisku u kojem je objavilo Prospekt za prikupljanje
privatizacijskih kupona, objavi isti tekst obavijesti navedene pod točkom
III.2. ovog Rješenja, sa tvrtkom i podacima koji moraju biti navedeni na
poslovnom papiru Društva. Novinski oglas u kojem će objaviti tekst ne smije
biti manji od polovine stranice, tekst mora biti pregledan i lako čitljiv,
a slova ne smiju biti manja od uobičajenih za tu veličinu oglasa i količinu
teksta.

4. na svim mjestima na kojima društvo SUNCE INVEST d.o.o. prikuplja
kupone obvezno je na vidljivom mjestu trajno istaknuti plakat A3 formata
u kojem jasno i nedvosmileno upozorava ulagatelje privatizacijskih kupona
da ne nudi mogućnosti rentne štednje, rentnog i životnog osiguranja, oročavanje
kupona, dobivanje kredita, niti otkup dionica,

5. Komisiji dostavi popis svih ureda i centara u kojima Društvo prikuplja
privatizacijske kupone, sa adresama i brojevima telefona.

6. Komisiji dostavi ažurirani popis svih osoba ovlaštenih da u ime Društva
prikupljaju privatizacijske kupone i potpisuju upisnice, s njihovim adresama
i JMBG.

7. Komisiji dostavi ažurirani popis svih prikupljenih upisnica i svih
izjava koje su imatelji kupona potpisali pored upisnice, s imenom i prezimenom
davatelja kupona, adresom te njihovim JMBG.

8. Istakne naziv tvrtke na službenoj adresi u Zagrebu, Side Košutić
2.

IV. Nalaže se društvu za upravljanje investicijskim fondovima SUNCE
INVEST d.o.o., Zagreb, Side Košutić 2, da u roku od 7 dana od primitka
ovog Rješenja:

1. omogući svim ulagateljima kupona otiskivanje pečata Društva na upisnicu,
ako su potpisali upisnicu na koju nije otisnut pečat Društva,

2. omogućiti povrat kupona svim ulagateljima koji su potpisali upisnice
prije dostave ovog Rješenja, ili su potpisali upisnice nakon dostave ovog
Rješenja ali im prije potpisivanja nije predočen tekst istog sadržaja kao
plakat iz točke III.4. ovog Rješenja,

3. umjesto Stjepana Brčića kojem je prestao radni odnos u Društvu imenuje
drugog člana uprave društva SUNCE INVEST d.o.o. te u istom roku podnese
prijavu za upis novog člana uprave u sudski registar i objavi izmjenu prospekta
za prikupljanje privatizacijskih kupona u dijelu u kojem se prospekt odnosi
na članove uprave.

V. Nalaže se društvu za upravljanje investicijskim fondovima SUNCE INVEST
d.o.o., Zagreb, Side Košutić 2, da odmah obustavi izdavanje upisnica bez
otisnutog pečata Društva, odnosno da osigura izdavanje isključivo upisnica
na kojima je otisnut pečat Društva.

VI. Nalaže se Društvu da nakon ispunjenja obveza pod točkom III. ovog
rješenja odnosno nakon isteka roka za ispunjenje tih obveza, za sve vrijeme
prikupljanja privatizacijskih kupona svakom ulagatelju kupona prije potpisivanja
upisnice predoči tekst upozorenja istog sadržaja kao plakat iz točke III.4.
ovog Rješenja.

VII. Nalaže se Društvu da svakom ulagatelju kupona koji potpiše upisnicu
u razdoblju od dostave ovog rješenja odnosno od ispunjenja obveze pod točkom
I. ovog Rješenja pa do ispunjenja obveza iz točaka II, III, V. i VI. ovog
Rješenja, u daljnjem roku od tri dana dostavi obavijest iz točke III.2.
ovog Rješenja.

VIII. U roku od 3 dana od isteka svakog pojedinog roka za ispunjenje
obveza iz ovog Rješenja Društvo je obvezno Komisiji dostaviti izvještaj
o uklanjanju nedostataka te priložiti dokaze da su nedostaci uklonjeni
i nepravilnosti ispravljene odnosno da je ispunio obveze koje su mu nametnute
ovim Rješenjem.

IX. Ovo rješenje objavit će se u "Narodnim novinama".

Klasa: UP/I-041-02/98-01/02
Urbroj: 567-04/98-8
Zagreb, 11. veljače 1998.

Predsjednik Komisije
**Ivica Smiljan**, v. r.

Rješenje, NN 20/1998-2430